BCom (Finansiële en Bestuursrekeningkunde)Neil Muller2022-06-03T12:38:49+02:00
Die Chartered Institute for Management Accountants (CIMA) is die wêreld se vooraanstaande en grootste professionele liggaam van bestuursrekenmeesters. Saam met die American Institute of Certified Public Accountants (AICPA) het CIMA in 2012 die Chartered Global Management Accountant (CGMA)-benaming geskep om lede 'n nuwe vlak van hulpbronne en erkenning te bied.
Die CIMA-kwalifikasie kan verwerf word deur die eksamens by CIMA self af te lê. Jy kan ook vrystelling vir sommige CIMA-eksamens ontvang deur jou kwalifikasie by 'n CIMA-geakkrediteerde instansie soos Akademia te verwerf. Indien jy die BCom (Finansiële en Bestuursrekeningkunde)-kwalifikasie by Akademia verwerf, ontvang jy 'n graadkwalifikasie by Akademia wat vrystelling vir agt van die sestien eksamens by CIMA inhou.
Die CIMA-kwalifikasie is opgedeel in vier vlakke. Ná suksesvolle voltooiing van elke vlak ontvang jy 'n sertifikaat.
Die vlakke moet chronologies voltooi word, en jy moet eers al die eksamens in 'n vlak slaag voordat jy die gevallestudie-eksamens van daardie vlak kan aflê. Die gevallestudie-eksamen is 'n samevatting van al die inhoud in die E-, P- en F-pilare. (E = Enterprise, P = Performance, F = Financial)
Die stappe om jou CIMA-kwalifikasie en professionele CGMA-benaming te ontvang is soos volg:
Voltooi jou BCom (Finansiële en Bestuursrekeningkunde)-graad (dit is 'n driejaarkwalifikasie).
Registreer as student by CIMA en doen aansoek om vrystellings. Ontvang vrystellings vir BA1, BA2, BA3, BA4, E1, P1, F1 en die operasionele vlak se gevallestudie-eksamen (sertifikaat- en operasionele vlak)
Skryf die bestuurs- en strategiese vlak via CIMA.
Doen drie jaar se praktiese ervaring op. Jy kan jou praktiese ervaring opdoen terwyl jy besig is om te studeer. Volg hierdie skakel vir meer inligting met betrekking tot CIMA se vereistes ten opsigte van praktiese ervaring.
Ontvang jou CIMA-kwalifikasie en word erken as 'n Chartered Global Management Accountant (CGMA).
Volg hierdie skakel vir verdere inligting oor CIMA.
Die South African Institute of Professional Accountants (SAIPA) is 'n professionele rekeningkundige organisasie wat daartoe verbind is om die openbare belang te dien en te beskerm. Akademia se BCom (Finansiële en Bestuursrekeningkunde)-kwalifikasie is deur SAIPA geakkrediteer.
Om lidmaatskap by SAIPA te verkry moet die volgende stappe gevolg word:
Die SAIPA-roete behels dat jy tydens of ná jou BCom (Finansiële en Bestuursrekeningkunde)-studies by Akademia, aangestel word as 'n klerk of vakleerling by 'n rekeningkundige firma wat as 'n Approved Training Centre (ATC) by SAIPA geregistreer is.
Jy voltooi dan 'n driejaarklerkskap by die goedgekeurde rekeningkundige firma (ATC).
Aan die einde van die driejaarklerkskap ondergaan jy 'n professionele evaluasie-eksamen voordat jy 'n lid van SAIPA word.
Volg hierdie skakel vir meer inligting met betrekking tot die vereistes om 'n SAIPA-klerk te word.
Die Southern African Insititute for Business Accountants (SAIBA) is 'n erkende beheerliggaam en geregistreerde professionele liggaam vir besigheidsrekenmeesters. SAIBA het 'n unieke inisiatief saam met Akademia van stapel gestuur, naamlik die SAIBA U²Pro-inisiatief wat studente in staat stel om 'n professionele rekeningkundige benaming met hul kwalifikasie te behaal wanneer hulle gradueer.
Hoe werk die SAIBA U²Pro-inisiatief:
Registreer by SAIBA as 'n student vir die U²Pro-inisiatief.
SAIBA laat geakkrediteerde tersiêre onderwysinstellings soos Akademia se graduandi toe om gratis studentetoegang tot die U²Pro-inisiatief te ontvang.
Werkende graduandi: laai hul logboeke of goedgekeurde werkservaring op hul SAIBA-studentprofiele op.